[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.3.2007

COM(2007) 90 τελικό

2007/0037 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού αριθ. 11 περί καταργήσεως των διακρίσεων στον τομέα των τιμών και όρων μεταφοράς κατ' εφαρμογή του άρθρου 79 παράγραφος 3 της συνθήκης περί ιδρύσεως της Ευρωπαϊκής Οικονομικής Κοινότητος και του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου για την υγιεινή των τροφίμων {SEC(2007) 301}{SEC(2007) 302}{SEC(2007) 303}{SEC(2007) 304}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

- Λόγοι που υπαγορεύουν την πρόταση και στόχοι της

Ένα μεγάλο μέρος της νομοθεσίας της ΕΚ θεσπίστηκε για τη διόρθωση αστοχιών της αγοράς και για την εξασφάλιση ίσων όρων ανταγωνισμού σε κοινοτικό επίπεδο. Οι στόχοι αυτοί μπορούσαν συχνά να επιτευχθούν μόνο με την επιβολή υποχρεώσεων στις επιχειρήσεις για την παροχή πληροφοριών και την υποβολή έκθεσης για την εφαρμογή της νομοθεσίας.

Με τον καιρό ορισμένες από τις διαδικασίες αυτές έγιναν χρονοβόρες ή παρωχημένες. Ο περιττός διοικητικός φόρτος εμποδίζει την οικονομική δραστηριότητα και έχει αρνητικό αντίκτυπο στην ανταγωνιστικότητα των ευρωπαϊκών επιχειρήσεων.

Η Επιτροπή έχει δεσμευτεί για την όσο το δυνατόν μεγαλύτερη μείωση των αναίτιων εμποδίων. Το παρόν είναι μέρος της στρατηγικής για τη βελτίωση της νομοθεσίας και έχει ζωτική σημασία για την επίτευξη των στόχων της Λισαβόνας για μεγαλύτερη οικονομική μεγέθυνση και περισσότερες θέσεις εργασίας.

- Γενικό πλαίσιο

Στις 14 Νοεμβρίου 2006 η Επιτροπή παρουσίασε μια στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση (COM(2006) 689), συμπεριλαμβανομένης πρότασης για τον περιορισμό του διοικητικού φόρτου για τις επιχειρήσεις κατά 25% έως το 2012.

Στο πρόγραμμα δράσης για τη μείωση του διοικητικού φόρτου στην ΕΕ (COM(2007) 23), το οποίο βασίστηκε σε ευρεία διαβούλευση με τους ενδιαφερομένους και σε προτάσεις των κρατών μελών και εμπειρογνωμόνων της Επιτροπής, προσδιορίζονται δέκα συγκεκριμένες προτάσεις για ταχεία υλοποίηση. Οι ενέργειες αυτές αποβλέπουν στη σημαντική μείωση του διοικητικού φόρτου για τις επιχειρήσεις μέσω αλλαγών στη νομοθεσία μικρότερης σημασίας χωρίς την αμφισβήτηση του επιπέδου προστασίας ή του αρχικού σκοπού της νομοθεσίας.

Μία από τις ενέργειες που απαιτούν ταχεία υλοποίηση αφορά τον κανονισμό αριθ. 11 περί καταργήσεως των διακρίσεων στον τομέα των τιμών και όρων μεταφοράς κατ' εφαρμογή του άρθρου 79 παράγραφος 3 της συνθήκης για την ίδρυση της Ευρωπαϊκής Οικονομικής Κοινότητας. Εξετάζεται το ενδεχόμενο να διαγραφούν οι παρωχημένες απαιτήσεις και να τροποποιηθούν ορισμένες απαιτήσεις για να ελαχιστοποιηθεί ο διοικητικός φόρτος για τις επιχειρήσεις. Συγκεκριμένα, το άρθρο 5 ζητούσε από τις επιχειρήσεις μεταφορών (όπως και από τις κυβερνήσεις των κρατών μελών) να παρέχουν πληροφορίες σχετικά με τα τιμολόγια, τις τιμές και τους όρους μεταφοράς πριν από την 1η Ιουλίου 1961. Το εν λόγω άρθρο μπορεί να διαγραφεί δεδομένου ότι η απαίτηση για την υποβολή αυτών των πληροφοριών από τις επιχειρήσεις μεταφορών είναι παρωχημένη. Σύμφωνα με το άρθρο 6 παράγραφος 1 του κανονισμού απαιτείται ένα έγγραφο μεταφοράς που να περιέχει διάφορες πληροφορίες σχετικά με τον αποστολέα, το είδος των μεταφερόμενων εμπορευμάτων, τον τόπο προέλευσης και τον προορισμό των εμπορευμάτων καθώς και το δρομολόγιο ή την απόσταση που θα διανυθεί για τη μεταφορά τους, συμπεριλαμβανομένων των σημείων διέλευσης των συνόρων, όπου είναι αναγκαίο. Τα τελευταία αυτά στοιχεία, δηλαδή το δρομολόγιο ή η απόσταση που θα διανυθεί και τα σημεία διέλευσης των συνόρων, δεν είναι πλέον αναγκαία για την επίτευξη των στόχων του κανονισμού και συνεπώς μπορούν να διαγραφούν. Βάσει της τρίτης πρότασης του άρθρου 6 παράγραφος 2 του κανονισμού ο μεταφορέας πρέπει να διατηρεί αντίγραφο με τα πλήρη και τελικά έξοδα μεταφοράς καθώς και κάθε άλλη επιβάρυνση ή έκπτωση που μπορεί να επηρεάζουν τις τιμές και τους όρους μεταφοράς. Η πρόταση αυτή μπορεί να διαγραφεί, διότι σήμερα οι πληροφορίες αυτές είναι διαθέσιμες μέσα από τα λογιστικά συστήματα των μεταφορέων οπότε δεν υπάρχει πλέον ανάγκη να συμπληρώνουν και να διατηρούν οι μεταφορείς ένα ξεχωριστό έγγραφο. Το άρθρο 6 παράγραφος 3 πρέπει να περιέχει σαφή αναφορά στις φορτωτικές οι οποίες είναι πολύ καλά γνωστές και χρησιμοποιούνται συχνά στις εσωτερικές μεταφορές. Η αναφορά αυτή βελτιώνει την ασφάλεια δικαίου για τις επιχειρήσεις μεταφορών διότι αποσαφηνίζει ότι αρκούν οι φορτωτικές εφόσον περιέχουν όλα τα στοιχεία που απαιτούνται από το άρθρο 6 παράγραφος 1.

Μια άλλη ενέργεια για ταχεία υλοποίηση αφορά τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου για την υγιεινή των τροφίμων. Σκοπός είναι να εξαιρεθούν οι μικρές επιχειρήσεις τροφίμων που είναι σε θέση να ελέγξουν την υγιεινή των τροφίμων, εφόσον εκπληρώνουν τις άλλες υποχρεώσεις του κανονισμού (ΕΚ) αριθ. 852/2004, από την υποχρέωση να σχεδιάζουν, να εφαρμόζουν και να διατηρούν πάγια διαδικασία ή διαδικασίες βάσει των αρχών HACCP. Η εξαίρεση αυτή ισχύει για τις πολύ μικρές επιχειρήσεις[1] οι οποίες πωλούν άμεσα τρόφιμα στον τελικό καταναλωτή. Οι επιχειρήσεις απασχολούν λιγότερους από δέκα εργαζομένους και έχουν ετήσιο κύκλο εργασιών ή ετήσιο ισολογισμό που δεν υπερβαίνει τα 2 εκατομμύρια ευρώ. Η εξαίρεση δεν ισχύει συνεπώς για τα μεγάλα σουπερμάρκετ και τους δικαιοπαρόχους αλυσίδων σουπερμάρκετ.

- Ισχύουσες διατάξεις στον τομέα τον οποίο αφορά η πρόταση

Οι υφιστάμενες διατάξεις τις οποίες επιδιώκει να τροποποιήσει η πρόταση είναι τα άρθρα 5 και 6 του κανονισμού αρ. 11 περί καταργήσεως των διακρίσεων στον τομέα των τιμών και όρων μεταφοράς κατ' εφαρμογή του άρθρου 79 παράγραφος 3 της συνθήκης περί ιδρύσεως της Ευρωπαϊκής Οικονομικής Κοινότητος, καθώς και το άρθρο 5 του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου για την υγιεινή των τροφίμων.

2. Διαβουλεύσεις με τα ενδιαφερόμενα μέρη και αξιολογηση αντικτυπου

Διαβούλευση με τα ενδιαφερόμενα μέρη |

- Μέθοδοι διαβούλευσης

Με το πρόγραμμα δράσης της 24ης Ιανουαρίου 2007, η Επιτροπή παρουσίασε δέκα συγκεκριμένες προτάσεις για ταχεία υλοποίηση. Οι προτάσεις αυτές βασίστηκαν στις διαβουλεύσεις με τους εμπειρογνώμονες και, ιδίως, σε ένα πιλοτικό σχέδιο που συγκρίνει τις βασικές μετρήσεις του διοικητικού φόρτου στην Τσεχική Δημοκρατία, τη Δανία, τις Κάτω Χώρες και το Ηνωμένο Βασίλειο το 2006.

Μία από τις ενέργειες για ταχεία υλοποίηση αφορούσε τον τομέα των μεταφορών και πρότεινε να ελαφρύνουν ορισμένες υποχρεώσεις για την παροχή στατιστικών στον τομέα των μεταφορών. Ο κανονισμός αριθ. 11 περί καταργήσεως των διακρίσεων στον τομέα των τιμών και όρων μεταφοράς κατ' εφαρμογή του άρθρου 79 παράγραφος 3 της συνθήκης περί ιδρύσεως της Ευρωπαϊκής Οικονομικής Κοινότητος ζητά από τους μεταφορείς να είναι εφοδιασμένοι με ένα έγγραφο μεταφοράς στο οποίο πρέπει να δηλώνουν, μεταξύ άλλων, τις αποστάσεις, τα δρομολόγια και τα σημεία διέλευσης των συνόρων.

Μια άλλη ενέργεια για ταχεία υλοποίηση αφορούσε την υγιεινή των τροφίμων και πρότεινε «να εξαιρεθούν οι μικρές επιχειρήσεις από ορισμένες απαιτήσεις σχετικές με την ανάλυση κινδύνων και τα κρίσιμα σημεία ελέγχου (HACCP)». Σύμφωνα με το άρθρο 5 του κανονισμού (ΕΚ) αριθ. 852/2004 όλες οι επιχειρήσεις τροφίμων σχεδιάζουν, εφαρμόζουν και διατηρούν πάγια διαδικασία ή διαδικασίες βάσει των αρχών HACCP.

Σύνοψη των απαντήσεων

Οι εμπειρογνώμονες και η βιομηχανία παρατήρησαν ότι οι απαιτήσεις αυτές που χρονολογούνται από το 1960, στον κανονισμό αριθμ.11, είναι παρωχημένες στον εξαιρετικά απελευθερωμένο τομέα των μεταφορών. Ορισμένα άρθρα διαπιστώνεται ότι είναι παρωχημένα, ενώ άλλα συνεπάγονται περιττό φόρτο για τις επιχειρήσεις.

Εκπρόσωποι των μικρών επιχειρήσεων έχουν εκφράσει ανησυχίες σχετικά με τη γενική εφαρμογή του συστήματος HACCP σε όλες τις επιχειρήσεις τροφίμων. Παρά την ευελιξία που εισήγαγε ο κανονισμός, ζητήθηκε αποσαφήνιση. Η Επιτροπή πραγματοποίησε μια σειρά συναντήσεων με εμπειρογνώμονες από τα κράτη μέλη. Επιπλέον, και για λόγους διαφάνειας, η Επιτροπή έχει προωθήσει τη συζήτηση με τους ενδιαφερομένους, ώστε να δοθεί η δυνατότητα σε διάφορες κοινωνικοοικονομικές ομάδες συμφερόντων να εκφράσουν τη γνώμη τους. Για το σκοπό αυτό διοργανώθηκε συνάντηση με εκπροσώπους των παραγωγών, της βιομηχανίας, του εμπορίου και των καταναλωτών για να συζητήσουν θέματα σχετικά με την εφαρμογή των διαδικασιών που βασίζονται στις αρχές HACCP και στην ευελιξία ως προς το σύστημα HACCP. Τα αποτελέσματα των συζητήσεων αυτών περιέχονται σε ένα έγγραφο κατευθύνσεων που εγκρίθηκε από τη μόνιμη επιτροπή για την τροφική αλυσίδα και την υγεία των ζώων και είναι διαθέσιμα στο:

http://ec.europa.eu/food/food/biosafety/hygienelegislation/guidance_doc_haccp_en.pdf

Λόγω του σημαντικού αντικτύπου που θα είχε για τις ΜΜΕ η αυστηρή εφαρμογή των απαιτήσεων για HACCP και δεδομένου ότι μερικές επιχειρήσεις μπορούν να εξασφαλίσουν το ίδιο επίπεδο προστασίας με την τήρηση όλων των άλλων απαιτήσεων του κανονισμού (ΕΚ) αριθ. 852/2004, χωρίς να υφίσταται ανάγκη πλήρους εφαρμογής των διαδικασιών HACCP και παρά το ότι υπάρχει ένα έγγραφο που εξηγεί σε ποιο βαθμό μπορεί να εφαρμοστεί με ευελιξία η υποχρέωση για HACCP, είναι ανάγκη να εξαιρεθούν ορισμένες επιχειρήσεις από όλες τις απαιτήσεις για HACCP. Πρέπει ωστόσο να θεωρηθεί ότι η εξαίρεση δεν μπορεί να ισχύει για επιχειρήσεις που απευθύνονται στο ευρύ κοινό. Η εξαίρεση πρέπει συνεπώς να περιοριστεί σε επιχειρήσεις με λιγότερους από 10 εργαζομένους που μπορούν να ταξινομηθούν ως πολύ μικρές επιχειρήσεις με την έννοια της σύστασης 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων.

- Αξιολόγηση αντικτύπου

Η αξιολόγηση αντικτύπου για τον κανονισμό αριθ. 11 εξέτασε δύο επιλογές:

Επιλογή 1 Καμία αλλαγή πολιτικής.

Επιλογή 2 Kατάργηση της υποχρέωσης για την παροχή πληροφοριών σχετικά με δρομολόγια, αποστάσεις, τιμές και άλλους όρους μεταφοράς και δυνατότητα χρήσης φορτωτικών για την παροχή πληροφοριών σχετικά με τις υπόλοιπες απαιτήσεις που σχετίζονται με το τρέχον έγγραφο μεταφοράς.

Προτιμήθηκε η επιλογή 2, διότι μειώνει τον περιττό διοικητικό φόρτο, ενώ εξασφαλίζει το ίδιο επίπεδο βασικών πληροφοριών.

Η αξιολόγηση αντικτύπου για τον κανονισμό (ΕΚ) αριθ. 852 εξέτασε τρεις επιλογές:

Επιλογή 1 Καμία αλλαγή πολιτικής.

Επιλογή 2 Απαλλάσσονται ορισμένες μικρές επιχειρήσεις από τις απαιτήσεις HACCP.

Επιλογή 3 Κατάργηση των διαδικασιών HACCP για όλες τις επιχειρήσεις.

Προτιμήθηκε η επιλογή 2, διότι εξασφαλίζει σωστή ισορροπία μεταξύ της μείωσης του διοικητικού φόρτου για τις επιχειρήσεις και της διατήρησης της προστασίας των καταναλωτών σε υψηλό επίπεδο.

3. Νομικα στοιχεια της προτασης

- Συνοπτική παρουσίαση της προτεινόμενης δράσης

Σκοπός της δράσης όσον αφορά τον κανονισμό αριθ. 11 είναι να μειωθεί ο διοικητικός φόρτος για τις επιχειρήσεις μεταφορών με την άρση των παρωχημένων απαιτήσεων για την προσκόμιση εγγράφων σχετικά με το δρομολόγιο, την απόσταση που θα διανυθεί, τα σημεία διέλευσης των συνόρων, κ.τ.λ..

Οι ενέργειες που αφορούν τις απαιτήσεις για HACCP αποβλέπουν στην τροποποίηση του κανονισμού (ΕΚ) αριθ. 852/2004 για την εξαίρεση των μικροεπιχειρήσεων από την υποχρέωση να σχεδιάζουν, να εφαρμόζουν και να διατηρούν πάγια διαδικασία ή διαδικασίες βάσει των αρχών HACCP. Η εξαίρεση αυτή ισχύει για τις πολύ μικρές επιχειρήσεις οι οποίες απασχολούν λιγότερους από δέκα εργαζομένους και πωλούν κυρίως τρόφιμα απευθείας στον τελικό καταναλωτή.

- Νομική βάση

Η νομική βάση της κοινοτικής δράσης στον τομέα των μεταφορών παρέχεται στο άρθρο 75 της συνθήκης ΕΚ και η νομική βάση της κοινοτικής δράσης στον τομέα της υγιεινής των τροφίμων παρέχεται στο άρθρο 95 και στο άρθρο 152 παράγραφος 4 στοιχείο β) της συνθήκης ΕΚ.

- Αρχή της επικουρικότητας

Οι ενέργειες των κρατών μελών δεν θα αρκούσαν για τη μείωση του διοικητικού φόρτου στους τομείς αυτούς δεδομένου ότι οι απαιτήσεις επιβάλλονται στις επιχειρήσεις μεταφορών και τις επιχειρήσεις τροφίμων από κανονισμούς της ΕΚ. Μείωση μπορεί συνεπώς να επιτευχθεί μόνο με τροποποίηση των κανονισμών σε επίπεδο Ευρωπαϊκής Ένωσης. |

Η δράση της ΕΕ θα εξασφαλίσει ότι όλες οι ευρωπαϊκές εταιρείες μεταφορών και οι επιχειρήσεις τροφίμων μπορούν να επωφεληθούν από τις εν λόγω μειώσεις του διοικητικού φόρτου. |

Συνεπώς, η πρόταση είναι σύμφωνη με την αρχή της επικουρικότητας. |

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τους ακόλουθους λόγους.

Ο σκοπός της μείωσης του διοικητικού φόρτου που προκαλείται από τις απαιτήσεις για παροχή πληροφοριών που επιβάλλει ο κανονισμός αριθ. 11 και ο κανονισμός (ΕΚ) αριθ. 852/2004 μπορεί να επιτευχθεί μόνο με την τροποποίηση των κανονισμών αυτών, η οποία μπορεί να γίνει με μια δεσμευτική κοινοτική νομοθετική πράξη του ιδίου επιπέδου, δηλαδή έναν κανονισμό. Αυτό συμβαδίζει με την αρχή της αναλογικότητας που περιέχεται στο άρθρο 5 της συνθήκης ΕΚ.

Η παρούσα πρόταση εξασφαλίζει ότι ελαχιστοποιείται ο διοικητικός φόρτος που συνεπάγονται για τις επιχειρήσεις μεταφορών και τις μικρές επιχειρήσεις τροφίμων οι απαιτήσεις για την παροχή πληροφοριών που περιέχονται στους κανονισμούς αριθ. 11 και (ΕΚ) αριθ. 852/2004.

- Επιλογή νομικών μέσων

Προτεινόμενα μέσα: κανονισμός.

Άλλα μέσα δεν θα ήταν κατάλληλα για τον ακόλουθο λόγο.

Ο στόχος της μείωσης του διοικητικού φόρτου που προκαλείται από τις απαιτήσεις για παροχή πληροφοριών που επιβάλλει ο κανονισμός αριθ. 11 και ο κανονισμός (ΕΚ) αριθ. 852/2004 μπορεί να επιτευχθεί μόνο με την τροποποίηση των κανονισμών αυτών, η οποία μπορεί να γίνει με μια δεσμευτική κοινοτική νομοθετική πράξη του ιδίου επιπέδου, δηλαδή έναν κανονισμό.

4. Δημοσιονομικές επιπτώσεις

Η πρόταση δεν έχει επιπτώσεις στον κοινοτικό προϋπολογισμό.

5. Συμπληρωματικές πληροφορίες

- Απλούστευση

Η πρόταση αποβλέπει στην απλούστευση των διοικητικών διαδικασιών για τους ιδιώτες.

Η διοικητική διαδικασία που πρέπει να ακολουθείται από τις επιχειρήσεις μεταφορών θα απλουστευθεί, δεδομένου ότι θα καταργηθούν ορισμένες απαιτήσεις για την προσκόμιση εγγράφων που δεν είναι απολύτως αναγκαίες όσον αφορά το δρομολόγιο, την απόσταση που πρέπει να διανυθεί και τα σημεία διέλευσης των συνόρων. Οι διοικητικές διαδικασίες για τις μικρές επιχειρήσεις τροφίμων που είναι σε θέση να ελέγξουν την υγιεινή των τροφίμων απλώς και μόνο εφαρμόζοντας τις άλλες απαιτήσεις του κανονισμού (ΕΚ) αριθ. 852/2004 θα απλοποιηθούν, αφού οι πολύ μικρές επιχειρήσεις που πωλούν κυρίως τρόφιμα απευθείας στους καταναλωτές θα εξαιρεθούν από την απαίτηση να σχεδιάζουν, εφαρμόζουν και διατηρούν πάγια διαδικασία ή διαδικασίες βάσει των αρχών HACCP.

- Ευρωπαϊκός Οικονομικός Χώρος

Η προτεινόμενη πράξη αφορά θέμα του ΕΟΧ και πρέπει, κατά συνέπεια, να καλύπτει και τον Ευρωπαϊκό Οικονομικό Χώρο.

2007/0037 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού αριθ. 11 περί καταργήσεως των διακρίσεων στον τομέα των τιμών και όρων μεταφοράς κατ' εφαρμογή του άρθρου 79 παράγραφος 3 της συνθήκης περί ιδρύσεως της Ευρωπαϊκής Οικονομικής Κοινότητος και του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου για την υγιεινή των τροφίμων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75 παράγραφος 3, το άρθρο 95 και το άρθρο 152 παράγραφος 4 στοιχείο β),

την πρόταση της Επιτροπής[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

τη γνώμη της Επιτροπής των Περιφερειών[4],

Ενεργώντας σύμφωνα με τη διαδικασία του άρθρου 251 της Συνθήκης[5],

Εκτιμώντας τα ακόλουθα:

(1) Οι κοινοτικές πολιτικές για τη βελτίωση της νομοθεσίας, ιδίως η ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με θέμα «Στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση»[6] και η ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με θέμα «Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση»[7] τονίζουν τη σημασία της μείωσης του διοικητικού φόρτου για τις επιχειρήσεις από την υφιστάμενη νομοθεσία ως ζωτικό στοιχείο για τη βελτίωση της ανταγωνιστικότητας και την επίτευξη των στόχων της ατζέντας της Λισαβόνας.

(2) Οι κοινοτικοί κανόνες που απαιτούνται δυνάμει του άρθρου 75 της συνθήκης ΕΚ για την κατάργηση ορισμένων μορφών διακρίσεων, όσον αφορά τις εσωτερικές μεταφορές εντός της Κοινότητας, θεσπίστηκαν με τον κανονισμό αριθ. 11[8]. Ο εν λόγω κανονισμός πρέπει να απλουστευθεί, προς όφελος της μείωσης του διοικητικού φόρτου των επιχειρήσεων, με την άρση των παρωχημένων και περιττών απαιτήσεων, συγκεκριμένα της απαίτησης για διατήρηση εγγράφως ορισμένων πληροφοριών οι οποίες, χάρη στην τεχνολογική πρόοδο, είναι διαθέσιμες από τα λογιστικά συστήματα των μεταφορέων.

(3) Σύμφωνα με το άρθρο 5 παράγραφος 1 του κανονισμού (ΕΚ) αριθ. 852/2004[9] όλες οι επιχειρήσεις τροφίμων σχεδιάζουν, εφαρμόζουν και διατηρούν πάγια διαδικασία ή διαδικασίες βάσει των αρχών της ανάλυσης κινδύνων και κρίσιμων σημείων ελέγχου (HACCP).

(4) Η πείρα έχει δείξει ότι σε ορισμένες επιχειρήσεις τροφίμων, η υγιεινή των τροφίμων μπορεί να εξασφαλιστεί με την ορθή εφαρμογή των απαιτήσεων περί υγιεινής των τροφίμων που θεσπίζονται με τον κανονισμό (ΕΚ) αριθ. 852/2004 χωρίς να καταφύγουν στο σύστημα HACCP. Οι ενδιαφερόμενες επιχειρήσεις είναι κυρίως μικρές επιχειρήσεις που πωλούν τα προϊόντα τους απευθείας στον τελικό καταναλωτή, όπως αρτοποιεία, κρεοπωλεία, παντοπωλεία, πάγκοι σε λαϊκές αγορές, εστιατόρια και μπαρ, που είναι πολύ μικρές επιχειρήσεις με την έννοια της σύστασης 2003/361/EΚ της 6ης Μαΐου 2003 σχετικά με τον ορισμό των πολύ μικρών, των μικρών και των μεσαίων επιχειρήσεων[10].

(5) Συνεπώς, είναι σκόπιμο να προβλεφθεί η εξαίρεση των εν λόγω επιχειρήσεων από την απαίτηση του άρθρου 5 παράγραφος 1 του κανονισμού (ΕΚ) αριθ. 852/2004, δεδομένου ότι αυτές πρέπει να συμμορφώνονται με όλες τις άλλες απαιτήσεις προαναφερόμενου κανονισμού.

(6) Δεδομένου ότι η τροποποίηση του κανονισμού (ΕΚ) αριθ. 852/2004 και η τροποποίηση του κανονισμού αριθ. 11 έχουν κοινό σκοπό τη μείωση του διοικητικού φόρτου για τις επιχειρήσεις, χωρίς να μεταβάλουν τον επιδιωκόμενο σκοπό των εν λόγω κανονισμών, ενδείκνυται να συμπεριληφθούν οι τροποποιήσεις αυτές σε έναν κανονισμό,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός αριθ. 11 τροποποιείται ως εξής:

(1) Το άρθρο 5 διαγράφεται.

(2) Το άρθρο 6 τροποποιείται ως εξής:

α) Στην παράγραφο 1 διαγράφονται η πέμπτη και έκτη περίπτωση.

β) Στην παράγραφο 2 διαγράφεται το τρίτο εδάφιο.

γ) Η παράγραφος 3 αντικαθίσταται από το ακόλουθο κείμενο:

«3. Εάν τα ήδη χρησιμοποιούμενα έγγραφα, όπως οι φορτωτικές ή άλλο έγγραφο μεταφοράς, περιέχουν όλες τις ενδείξεις που καθορίζονται στην παράγραφο 1 και, σε συνδυασμό με το σύστημα καταγραφής και λογιστικής του μεταφορέα, καθιστούν δυνατό τον πλήρη έλεγχο των τιμών και των όρων μεταφοράς κατά τρόπο που να είναι δυνατή η κατάργηση ή η αποφυγή των διακρίσεων που αναφέρονται στο άρθρο 75 παράγραφος 1 της Συνθήκης, οι μεταφορείς απαλλάσσονται από την υποχρέωση να δημιουργήσουν νέα έγγραφα.»

Άρθρο 2

Στο άρθρο 5 παράγραφος 3 του κανονισμού (ΕΚ) αριθ. 852/2004 προστίθεται η ακόλουθη πρόταση:

«Υπό την επιφύλαξη των άλλων απαιτήσεων του κανονισμού, η παράγραφος 1 δεν εφαρμόζεται στις επιχειρήσεις που είναι πολύ μικρές επιχειρήσεις με την έννοια της σύστασης της Επιτροπής 2003/361/EΚ της 6ης Mαΐου 2003[11] και στις δραστηριότητες που συνίστανται κυρίως στην απευθείας πώληση τροφίμων στον τελικό καταναλωτή.»

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] Με την έννοια που τους δίνεται στη σύσταση της Επιτροπής 2003/361/ΕΚ της 6ης Μαΐου 2003 σχετικά με τον ορισμό των πολύ μικρών, των μικρών και των μεσαίων επιχειρήσεων, C(2003) 1422, ΕΕ L 124 της 20.5.2003, σ. 36.

[2] ΕΕ C […] της […], σ. […].

[3] ΕΕ C […] της […], σ. […].

[4] ΕΕ C […] της […], σ. […].

[5] ΕΕ C […] της […], σ. […].

[6] COM(2006) 689.

[7] COM(2007) 23.

[8] ΕΕ Ρ 52 της 16.8.1960, σ. 1121. Κανονισμός όπως τροποποιήθηκε τελευταία με τον κανονισμό (ΕΟΚ) αριθ. 3626/84 (ΕΕ L 335 της 22.12.1984, σ. 4).

[9] ΕΕ L 139 της 30.4.2004, σ. 1· διορθωμένη έκδοση στην ΕΕ L 226 της 25.6.2004, σ. 3.

[10] ΕΕ L 124 της 20.5.2003, σ. 36.

[11] ΕΕ L 124 της 20.5.2003, σ. 36.